text: Søren vil have guldet til byen - en dag 
  11 april 2019 kl. 14.12
  Floorball er ved at blive voldsomt populært. Snart runder antallet af medlemmer de magiske 10.000. Sydjylland er kommet godt med, og Danmarksmesterskaberne afgøres i Esbjerg lørdag. 
  - Det er en grineren sport, siger Sander Hug fra U13-holdet.
  - Kammeratskabet er bare rigtigt godt, siger hans holdkammerat Oliver Lund Vejrum.
  To af de unge, der er begyndt at spille floorball. Typisk for de unge, der har prøvet en af de store sportsgrene.   
  - Jeg har spillet fodbold i mange år, men fik lyst til at prøve noget andet, siger Oliver Lund Vejrum. 
  Han er mere end godt tilfreds med sit valg.
  Flot fremgang 
  Lørdag er der Danmarksmesterskab - kaldet superfinale - i floorball i Blue Water Arena i Esbjerg. Selvom Esbjerg ikke er med og næppe heller er med til næste år, så kan både Esbjerg og regionen prale med en flot fremgang.   
  For eksempel er Sønderborg Floorball Club gået fra 64 medlemmer i 2014 til 129 medlemmer i den seneste opgørelse. Esbjerg Sharks Floorball Club gået fra 109 medlemmer i 2014 til 137 medlemmer.
  Bevæg dig - hurtigt
  I det hele taget er floorballsporten vokset markant de seneste år.
  - Specielt efter samarbejdet med DGI og DIF. Med visionsprojektet 'Bevæg Dig For Livet' blev floorball én af de prioriterede idrætter i 2015, og fra 2015 til 2018 voksede vi til knap 10.000 medlemme mod 6400 medlemmer i 2016, siger sekretariatschef i Floorball Danmark, Per Stærk Larsen.
  Fremgangen er gået næsten lige så hurtig, som sporten er det på banen.
  Medlemstal på landsplan for floorballforbundet ”Floorball Danmark”. 
  År                       Medlemmer       Foreninger2018                   9345                   1802017                   8741                    1892016                   7725                   1662015                   6409                   1312014                   5964                   109 Kilde: DIF
  Bare en folkeskolesport?
  Floorballsporten bliver i takt med de stadig flere medlemmer stadig mere seriøs.
  - Vi vil gerne væk fra den opfattelse, at "floorball, var det ikke det, vi spillede dengang i folkeskolen med de der plastikstave?", siger bestyrelsesformand i Esbjerg Sharks Floorball Club, Kenneth Falkesgaard Hansen.
  DM på vej til Esbjerg 
  Han håber, at DM i Esbjerg vil give endnu flere medlemmer til den voksende klub, som har ambitioner om at spille med i 1. division - og gerne om de bedste pladser.
  - Men hvornår sker det?  
  - Hvis jeg skal være lidt kæk, så sker det, når drengene på U13-holdet bliver en håndfuld år ældre. De er meget talentfulde og er netop blevet jysk mester, siger Kenneth Falkesgaard Hansen.
  Drømmer om Esbjerg-guld
  En af spillerne, Søren Holm Olesen, der er angriber hos seniorerne, knokler for at blive blandt de bedste.
  Han har tidligere spillet på holdet fra Sunds ved Herning, men er floorball-mæssigt vendt hjem til Esbjerg Sharks med både hurtighed, teknik og ambitioner om at spille sig på landsholdet.
  En eller anden dag.
  Og selvfølgelig at føre Esbjerg Sharks op i rækkerne, men han erkender, at der "realistisk er nogle år endnu".
  Fremgangen i kommuner i TV SYDs område:
  År                        Medlemmer      Foreninger2018                    1127                  372017                    1009                  312016                    772                    242015                    585                    172014                    535                    11
  Må vente på guldet
  Vi er til træning i Veldtofte Idrætspark. Først med de unge fra U13-holdet. Siden med "de voksne". Uanset hvem TV SYD spørger, skal de til DM på lørdag. Også Oliver Lund Vejrum fra U13-holdet.   
  - Jeg skal være bolddreng.
  - Vil du ikke hellere spille finalekamp på banen?   
  - Joooo, det gad jeg godt, men der går nok lige nogle år, før det sker, siger han.
  
  